Wisselende beurtkragfases ingestel(Argieffoto) Eskom sal Dinsdag en Woensdag fase 2- en 3-beurtkrag afwisselend instel in ŉ poging om die noodopwekkingsreserwes te bewaar. Fase 3-beurtkrag sal Dinsdag en Woensdag om 16:00 ingestel word en tot die volgende oggend om 05:00 duur. Daarna sal fase 2 tot verdere kennisgewing tussen 05:00 en 16:00 van krag wees. “Beurtkrag word ingestel nadat ŉ aantal eenhede onklaar geraak het, asook om die oorblywende noodopwekkingsreserwes te bewaar,” sê die kragvoorsiener. ŉ Opwekkingseenheid by die Camden- en die Kendal-kragsentrale is die afgelope 24 uur van lyn gehaal vir herstelwerk. Daar is ook vertragings om ŉ opwekkingseenheid by die Arnot-, Kriel- en Matla-kragsentrale weer aanlyn te bring. Dit het “tot die kapasiteitsbeperkings bygedra”. ŉ Opwekkingseenheid elk by Arnot-, Duvha-, Grootvlei-, Kendal-, Kriel- en die Lethabo-kragsentrale en twee eenhede by die Majuba-kragsentrale is terselfdertyd aanlyn gebring. Tans is 4 394 MW weens beplande instandhoudingswerk nie beskikbaar nie, terwyl nog 16 880 MW weens onbeplande herstelwerk nie beskikbaar is nie. Eskom het vroeër gesê hy moet brandstofvoorraad streng reguleer omdat die begroting vir diesel vir oopsiklus-gasturbines reeds uitgeput is. Dié reserwes sal slegs gebruik word om die netwerk teen verdere onbeplande onderbrekings te beskerm.